**ΕΝΩΤΙΚΗ ΑΓΩΝΙΣΤΙΚΗ ΚΙΝΗΣΗ ΠΥΡΟΣΒΕΣΤΩΝ**

**. Της Πανελλήνιας Ομοσπονδίας Ενώσεων Υπαλλήλων Πυροσβεστικού Σώματος .**

Τηλ.: **6978520351, 6974881331** fax: **2674022211,** web site: [**www.eakp.gr**](http://www.eakp.gr)**,** email: **info@eakp.gr**

 **Αθήνα 21 Οκτωβρίου 2019**

 **Προς: Το Διοικητικό Συμβούλιο**

 **της Πανελλήνιας Ομοσπονδίας**

 **των πυροσβεστών Π.Ο.Ε.Υ.Π.Σ.**

 **Κοιν/ση: Α.Δ.Ε.Δ.Υ. - Πρωτοβάθμιες Ενώσεις Π.Σ.**

 **Εργαζόμενοι Π.Σ. - Πολιτικοί Φορείς**

 **M.M.E.**

**Θέμα: « Θέση και ενέργειες του Διοικητικού Συμβουλίου της Π.Ο.Ε.Υ.Π.Σ. για την**

 **παύση της άδικης και καταχρηστικής πειθαρχικής δίωξης, σε βάρος αιρετού**

 **εκπροσώπου των πυροσβεστών »**

Από τις **17** Αυγούστου **2018** διενεργείται με διαταγή του Αρχηγείου Πυροσβεστικού Σώματος, **Ένορκη Διοικητική Εξέταση σε βάρος του συναδέλφου μας συνδικαλιστή** και εκλεγμένου με την **Ε**νωτική **Α**γωνιστική **Κ**ίνηση **Π**υροσβεστών στο Διοικητικό Συμβούλιο του σωματείου της Ε.Υ.Π.Σ.Π. Στερεάς Ελλάδας, Κέκη Κωνσταντίνου.

Η Ε.Δ.Ε. διενεργείται **εξαιτίας της έγγραφης παρέμβασης που είχε πραγματοποιήσει η συνδικαλιστική παράταξη της Ε.Α.Κ.Π. Στερεάς Ελλάδας** προς την ηγεσία του Πυροσβεστικού Σώματος στις **16-8-2018,** την οποία και υπογράφει ο συνάδελφος Κέκης Κωνσταντίνος. **Η παρέμβαση αναφερόταν στα προβλήματα που αντιμετώπισαν πυροσβέστες στην μεγάλη πυρκαγιά στην περιοχή των Ψαχνών Εύβοιας, λόγω της έλλειψης επαρκούς διοικητικής μέριμνας** (φαγητού και νερού), κατά την πολύωρη εργασία τους για την κατάσβεση της πυρκαγιάς. Αναφερόταν επίσης **στην χρόνια έλλειψη βασικού εξοπλισμού και απαιτούμενων Μέσων Ατομικής Προστασίας** (Μ.Α.Π.) που βάζουν σε κίνδυνο την υγεία και τη ζωή των πυροσβεστών, καθώς και **σε ζητήματα ελλείψεων σε προληπτικά μέτρα** **πυρασφάλειας και δασοπροστασίας** της χώρας.

Το ίδιο χρονικό διάστημα εκφράστηκε δημόσια (μέσω του διαδικτύου) **διαμαρτυρία συναδέλφων από τη Δυτική Θεσσαλία** που συμμετείχαν στο συγκεκριμένο συμβάν, **για ανεπαρκή ποσότητα φαγητού.** Ανάλογη διαμαρτυρία υπήρξε και από το σωματείο πυροσβεστών της Ε.Υ.Π.Σ. Δυτικής Θεσσαλίας. Επίσης, το Διοικητικό Συμβούλιο του σωματείου της Ε.Υ.Π.Σ.Π. Στερεάς Ελλάδας, **επιβεβαίωσε με σχετική ανακοίνωση τις επισημάνσεις του μέλους της Ε.Α.Κ.Π. για τα προβλήματα** **που εντοπίστηκαν στην συγκεκριμένη πυρκαγιά και ζήτησε την παύση της δίωξης του.**

**Πέραν αυτών:**

* Τα προβλήματα που δημιουργούνται στις πυρκαγιές, από τις ελλείψεις στα Μέσα Ατομικής Προστασίας και στη διοικητική μέριμνα, **είναι γνωστά και διαχρονικά και αναδεικνύονται συνεχώς μέχρι σήμερα. Τα προβλήματα αυτά έχουν καταγγελθεί άπειρες φορές μέχρι και πρόσφατα προς το Υπουργείο Προστασίας του Πολίτη, το Αρχηγείο Π.Σ., άλλους αρμόδιους φορείς και Μέσα Μαζικής Ενημέρωσης,** με ανακοινώσεις της Ομοσπονδίας μας, της Ένωσης Αξιωματικών καθώς και αρκετών πρωτοβάθμιων σωματείων, συνδικαλιστικών παρατάξεων και εκπροσώπων.
* Το Αρχηγείο Πυροσβεστικού Σώματος με πρόσφατα υπηρεσιακά έγγραφα, ζήτησε μεταξύ άλλων από όλες τις υπηρεσίες του Π.Σ. **να καταγράψουν τις ελλείψεις που υπάρχουν σε μέσα, εξοπλισμό κ.α.,** προκειμένου να καλυφθούν κάποιες από αυτές τις ελλείψεις με τις δωρεές επιχειρηματικών ομίλων, φορέων και ιδιωτών
* Βουλευτές του κοινοβουλίου **έχουν εντοπίσει τα προβλήματα που υπάρχουν στη σίτιση και τη χορήγηση νερού στους πυροσβέστες** κατά τη διάρκεια μεγάλων πυρκαγιών και με αλλεπάλληλες ερωτήσεις τους έχουν προβεί διαχρονικά σε σχετικές παρεμβάσεις προς τις κυβερνήσεις. **Τα ίδια προβλήματα έχουν επισημανθεί** και από εκπροσώπους αυτοδιοικητικών φορέων.
* Υπουργοί και στελέχη των εκάστοτε κυβερνήσεων **αναγνωρίζουν τις ελλείψεις στα Μέσα Ατομικής Προστασίας του πυροσβεστικού προσωπικού** και παραδέχονται ότι η κάλυψή τους επιχειρείται να γίνει σταδιακά.
* Ο ίδιος ο πρωθυπουργός, σε δηλώσεις του κατά τη φετινή καταστροφική πυρκαγιά στο Κοντοδεσπότι Εύβοιας, δήλωσε **ότι οι πυροσβέστες είναι συχνά χωρίς φαγητό.**

**Πως είναι δυνατόν να επιβεβαιώνονται από όλους αυτούς τα προβλήματα στην διοικητική μέριμνα και στα Μέσα Ατομικής Προστασίας και να διώκεται ο εκπρόσωπος της Ε.Α.Κ.Π. που επικαλείται τα ίδια ακριβώς ζητήματα;**

Από τις κατασκευασμένες κατηγορίες που αποδίδονται στον συνάδελφο**, φαίνεται ξεκάθαρα ότι:**

* Η Ε.Δ.Ε. που ξεκίνησε να διενεργείται σε βάρος του συναδέλφου με κυβέρνηση ΣΥ.ΡΙΖ.Α. και συνεχίζεται από την κυβέρνηση της Ν.Δ., **έχει προκαθορισμένο σκοπό.** Αυτό αποκαλύπτει η διατήρηση της σε αδράνεια για ένα τουλάχιστον χρόνο και η επανεκκίνηση της μετά την καταγγελία της ΕΑΚΠ για την ελλιπή μέριμνα που παρατηρήθηκε εκ νέου φέτος τον Ιούλιο στην πυρκαγιά στον Κιθαιρώνα. Έχει στόχο να δημιουργήσει κλίμα φόβου και τρομοκρατίας στις τάξεις των πυροσβεστών. **Να ποινικοποιηθούν τα συνδικαλιστικά και τα δημοκρατικά δικαιώματα** των εργαζομένων στο Π.Σ. και **να φιμωθεί ο αγωνιστικός συνδικαλισμός** στο χώρο μας.
* Οι κυβερνήσεις **δεν θέλουν τους πυροσβέστες να προβάλουν τα προβλήματα που τους απασχολούν, να υπερασπίζονται τα δικαιώματά τους, να αγωνίζονται και να διεκδικούν καλύτερες συνθήκες στη δουλειά τους και αναβάθμιση της υπηρεσίας τους** με την κάλυψη των ελλείψεων μέσω της χρηματοδότησης από τον κρατικό προϋπολογισμό. **Δεν θέλουν να ενημερώνεται ο λαός μας για την πραγματική τραγική κατάσταση** που έχουν επιφέρει οι ελλείψεις στο Πυροσβεστικό Σώμα και στην πυρασφάλεια της χώρας, γιατί την κύρια και αποκλειστική ευθύνη γι αυτό, την έχουν οι ίδιες οι κυβερνήσεις.

Δεν αποτελεί διοικητική αστοχία λοιπόν το γεγονός ότι η συγκεκριμένη Ε.Δ.Ε. **παραμένει σε εξέλιξη για περισσότερο από ένα χρόνο,** όταν το ίδιο το Αρχηγείο Π.Σ. με Διαταγές και Εγκυκλίους από το 2015 μέχρι και πρόσφατα, καθορίζει προς τις υπηρεσίες **ότι το χρονικό διάστημα της υποβολής ολοκληρωμένου φακέλου Ε.Δ.Ε. συνίσταται να μην ξεπερνάει τους 2 μήνες και ότι χρονικό διάστημα πέραν των 6 μηνών θεωρείται εξαιρετικά μεγάλο.** Επιπλέον, ο τρόπος που διενεργείται η Ε.Δ.Ε. **δεν είναι αντικειμενικός** όπως επιβάλλεται σε τέτοιες περιπτώσεις, προκειμένου να αποκατασταθεί η αλήθεια και να αποδοθεί δικαιοσύνη. **Ο αριθμός των συναδέλφων που καταθέτουν είναι αρκετά μικρός** αφού περιορίζεται μόνο σε αυτούς που υπηρετούν στην Π.Υ. Χαλκίδας και τα Π.Κ. που υπάγονται σε αυτήν, **όταν υπάρχουν εκατοντάδες συνάδελφοι από 6 περιφερειακές διοικήσεις της χώρας που ενεπλάκησαν στην πυρκαγιά** και για τους οποίους οι συνέπειες από την ελλιπή μέριμνα ήταν πολύ πιο διακριτές λόγω της μεγάλης χιλιομετρικής απόστασης και της πολυήμερης απουσίας τους από το οικογενειακό τους περιβάλλον. Όπως επίσης δεν αποτελεί διοικητική παράλειψη ο προσανατολισμός των ερωτήσεων προς τους καταθέτοντες, **που μέσω αυτών επιχειρείτε η στρέβλωση του περιεχομένου των όσων καταγγέλθηκαν.**

Το προεδρείο, και όλες οι παρατάξεις που συμμετέχουν στο Διοικητικό Συμβούλιο της Ομοσπονδίας **έχουν ενημερωθεί από την πρώτη στιγμή για τα γεγονότα** που αναφέρουμε στην ανακοίνωσή μας, αλλά και στη συνέχεια μέσω της κοινοποίησης των καταγγελιών της Ε.Α.Κ.Π. στις **4-12-2018** και στις **10-10-2019.**

Μέχρι σήμερα όμως το προεδρείο **δεν έχει κάνει απολύτως καμία επίσημη ενέργεια** **(έγγραφη παρέμβαση - καταγγελία),** προκειμένου να προστατέψει το αναφαίρετο δικαίωμα των εκπροσώπων των πυροσβεστών **να διεκδικούν αξιοπρεπείς συνθήκες στην υπηρεσία τους,** που θα εξασφαλίζουν την προστασία της Υγείας και της Ασφάλειάς τους, την επαρκή μέριμνα σε φαγητό και νερό κατά τη διάρκεια των επιχειρησιακών συμβάντων. Το ίδιο και οι υπόλοιπες παρατάξεις που απαρτίζουν το Δ.Σ.

**Είναι ντροπή για ένα δευτεροβάθμιο συνδικαλιστικό όργανο, να σιωπά μπροστά σε τέτοιες αρνητικές εξελίξεις και καταστάσεις.**

**Είναι ντροπή να αδιαφορεί για τις διώξεις σε βάρος εργαζομένων που αγωνίζονται για να βελτιωθούν οι συνθήκες στη δουλειά μας και για να αναβαθμιστεί η πυρασφάλεια της χώρας, προς όφελος του λαού.**

**Ζητάμε από το προεδρείο και το Διοικητικό Συμβούλιο της Π.Ο.Ε.Υ.Π.Σ.:**

* **Να πάρει θέση,** **να καταδικάσει τις αντιδημοκρατικές μεθοδεύσεις και να καταγγείλει τα όσα αυταπόδεικτα στοιχεία αναφέρουμε.**
* **Να απαιτήσει από την κυβέρνηση και την Πολιτική και Φυσική Ηγεσία:**
* **Άμεσα και οριστικά να σταματήσει, η άδικη, παράνομη και καταχρηστική πειθαρχική δίωξη** σε βάρος του εκλεγμένου εκπροσώπου των εργαζόμενων στο Π.Σ. και να μπει στο αρχείο η Ένορκη Διοικητική Εξέταση.
* **Να σταματήσουν και όλες οι άδικες πειθαρχικές διώξεις συναδέλφων** που πιθανόν να έχουν γίνει με ανάλογες ανυπόστατες κατηγορίες και με αφορμή αντίστοιχες καταγγελίες για συγκεκριμένα υπαρκτά προβλήματα (ελλείψεις, συνθήκες εργασίας κ.α.).
* **Να μην καταπατώνται δημοκρατικά και συνταγματικά κατοχυρωμένα δικαιώματα** των πυροσβεστών, με μεθοδευμένες και εκδικητικές πειθαρχικές διώξεις.
* **Να οργανώσει τον αγώνα των πυροσβεστών** για όλα όσα προβλήματα αντιμετωπίζουν στην εργασιακή τους καθημερινότητα και γενικότερα για την πιο ουσιαστική οργάνωση της πυροπροστασίας της χώρας για να μην θρηνήσουμε άλλες εκατόμβες θυμάτων και ολοκαυτώματα του δασικού μας πλούτου.

Η **Ε**νωτική **Α**γωνιστική **Κ**ίνηση **Π**υροσβεστών δηλώνει ότι δεν πτοείτε από τις μεθοδευμένες άδικες και καταχρηστικές διώξεις, **θα συνεχίσει τον αγώνα για τον εκδημοκρατισμό και την αναβάθμιση της υπηρεσίας μας** σε όλα τα επίπεδα και **την πλήρη προστασία των δικαιωμάτων** των πυροσβεστών.

Με οδηγό το δίκαιο του αγώνα της και την ιστορική της διαδρομή στην εδραίωση του αγωνιστικού συνδικαλισμού που οι διαχρονικές θεμελιακές κατακτήσεις του, ωφέλησαν τους χιλιάδες εργαζόμενους του Π.Σ., διαβεβαιώνει ότι και αυτή η μεθοδευμένη δίωξη, θα φέρει τα ακριβώς αντίθετα αποτελέσματα από αυτά που επιδιώκουν οι εμπνευστές της.

**Για την Ε.Α.Κ.Π.**

**Η Εκτελεστική Γραμματεία**